Russia Missile Attack: ইউক্রেনের রেল স্টেশনে রুশ রকেট হামলা, বহু হতাহতের আশঙ্কা

কিভ: রুশ সেনার হাত থেকে বাঁচতে ক্রামাত্রস্ক রেল স্টেশনে জড়ো হয়েছিলেন ইউক্রেনীয়রা৷ মানব করিডর করে তাদের নিয়ে যাওয়া হয়েছিল স্টেশনে৷ শুক্রবার সেই স্টেশনেই বোমারু বিমান থেকে মিসাইল বর্ষণ করল রুশ সেনা৷ তার জেরে প্রাণ হারালেন বহু৷ সরকারিভাবে ৩০-এর বেশি মানুষের মৃত্যুর কথা জানিয়েছে ইউক্রেনের প্রতিরক্ষা মন্ত্রক৷ আহত শতাধিক৷ অনেকের অবস্থা আশঙ্কাজনক৷ ফলে মৃতের সংখ্যা আরও বাড়তে পারে৷ আহত ও মৃতদের অধিকাংশ মহিলা এবং শিশু৷

ইউক্রেনের প্রেসিডেন্ট জেলেনস্কি কড়া ভাষায় হামলার নিন্দা করেছেন৷ বলেন, ‘রাশিয়া সমস্ত সীমা অতিক্রম করেছে৷ তাদের শাস্তি না দিলে ওরা থামবে না৷’ যদিও হামলার কথা অস্বীকার করেছে মস্কো৷ এদিকে ইউক্রেনে সামরিক অভিযানের ৪৪ দিন পেরিয়ে গিয়েছে৷ কিন্তু এখনও অধরা কিভ৷ উল্টে মুখোমুখি লড়াইয়ে ইউক্রেনের সেনার শক্ত প্রতিরোধের মুখে পড়ছে রুশ সেনা৷