Russia-Ukraine War: পুতিনের সঙ্গে সমস্ত বিষয়ে আলোচনা চান ইউক্রেনের প্রেসিডেন্ট জেলেনস্কি

কলকাতা টিভি ওয়েব ডেস্ক: রাশিয়া-ইউক্রেন যুদ্ধ (Russia-Ukraine War) শুরুর পর তিন সপ্তাহেরও বেশি সময় পেরিয়ে গিয়েছে। দু’পক্ষের প্রতিনিধিরা বেশ কয়েকবার আলোচনার টেবিলে বসলেও এখনও কোনও সমাধান সূত্র মেলেনি। রুশ প্রেসিডেন্ট ভ্লাদিমির পুতিনকে (Vladimir Putin) একাধিকবার সরাসরি আলোচনার প্রস্তাব দিয়েছিলেন ইউক্রেনের প্রেসিডেন্ট ভলোদিমির জেলেনস্কি (Volodymr Zelensky)। এখনও সেই আবেদনে এখনও সাড়া দেয়নি রাশিয়া। উল্টে আক্রমণের (Russia-Ukraine Conflict) তীব্রতা আরও বাড়িয়েছে মস্কো। এরই মধ্যে পুতিনকে আবারও সরাসরি আলোচনার প্রস্তাব দিলেন জেলেনস্কি।

পুতিন আলোচনায় রাজি হলে ক্রিমিয়া, দনবাস-সহ যাবতীয় বিষয়ে কথা বলতেও রাজি বলে জানিয়ে দিয়েছেন ইউক্রেনের প্রেসিডেন্ট। জেলেনস্কি বলেন, রুশ আগ্রাসন শুরু পর প্রায় একমাস কেটে গিয়েছে। রাশিয়ার হামলায় ইউক্রেনের বেশ কয়েকটি শহর রীতিমতো বিধ্বস্ত। প্রচুর মানুষের মৃত্যুও হয়েছে। তাঁর আশঙ্কা, আত্মসমর্পণের আগে ইউক্রেন ধ্বংস হয়ে যেতে পারে। এরই মধ্যে মার্কিন প্রেসিডেন্ট জো বাইডেন সতর্ক করেছেন, পুতিন ইউক্রেনে রাসায়নিক ও জৈবিক অস্ত্র ব্যবহার করার কথা ভাবছেন। বিষয়টিকে ‘নৃশংস কৌশল’ বলেও উল্লেখ করেছেন তিনি।

সোভিয়েত ইউনিয়নের পতনের পর ক্রিমিয়া, দনবাসের দোনেৎস্ক পিপলস রিপাবলিক ও লুহানস্ক পিপলস রিপাবলিক ইউক্রেনের দখলে ছিল। কিন্তু ২০১৪ সালে ক্রিমিয়া দখল করে নিয়ে নিজেদের ভূখণ্ড বলে ঘোষণা করে রাশিয়া। দোনেৎস্ক ও লুহানস্ককে স্বাধীন রাষ্ট্র হিসেবেও স্বীকৃতি দেয় মস্কো। জেলেনস্কি স্পষ্ট জানিয়ে দিয়েছেন, রাশিয়ার প্রেসিডেন্ট চাইলে যে কোনও বিষয়ে আলোচনায় রাজি। প্রথম বৈঠকেই ক্রিমিয়া, দনবাস নিয়ে কথা বলব। জেলেনস্কি একথা বললেও ক্রেমলিনের পক্ষ থেকে এই বিষয়ে এখন পর্যন্ত কোনও সাড়া পাওয়া যায়নি।