Russia-India: রাশিয়া-ইউক্রেন যুদ্ধের আবহেই আজ ভারতে আসছেন রুশ বিদেশমন্ত্রী

নয়াদিল্লি: আজ, বৃহস্পতিবারই দু’দিনের সফরে ভারতে আসছেন রাশিয়ার (Russia-India) বিদেশমন্ত্রী সের্গেই লাভরভ (Sergei Lavrov)। ভারতের বিদেশমন্ত্রকের তরফে একথা জানানো হয়েছে। এই সফরে রাশিয়া এবং ভারতের মধ্যে অপরিশোধিত তেলের আমদানি এবং রফতানি নিয়ে কথা হওয়ার সম্ভাবনা রয়েছে। ইউক্রেন-রশিয়া যুদ্ধ নিয়েও আলোচনা হতে পারে। এই মুহূর্তে সারা বিশ্বে কোণঠাসা রাশিয়া। এই পরিস্থিতিতে পুতিনের মন্ত্রীর দিল্লিতে আসার বিষয়টি নিঃসন্দেহে তাৎপর্যপূর্ণ।

২৪ ফেব্রুয়ারি থেকে রুশ হামলায় বিপর্যস্ত ইউক্রেন। দু’দেশের প্রতিনিধিদের মধ্যে বেশ কয়েকবার শান্তি বৈঠক হলেও আপাতত যুদ্ধ পুরোপুরি থামার কোনও লক্ষণ নেই। ইউক্রেনের ভারতীয় পড়ুয়াদের দেশে ফেরাতে উদ্যোগী হয়েছিলেন প্রধানমন্ত্রী নরেন্দ্র মোদি। কথা বলেন রুশ প্রেসিডেন্ট ভ্লাদিমির পুতিনের সঙ্গে। ইউক্রেনের প্রেসিডেন্ট ভলোদিমির জেলেনস্কির সঙ্গেও কথা বলেন প্রধানমন্ত্রী। তারপর এই প্রথমবার উচ্চ পর্যায়ের বৈঠকে বসতে চলেছে ভারত-রাশিয়া।

আজ চীন থেকে নয়াদিল্লি আসবেন সার্গেই। চীনে পাকিস্তান, ইরান, তাজিকিস্তান, তুর্কমেনিস্তান ও উজবেকিস্তানের প্রতিনিধিদের সঙ্গে বৈঠক করেন তিনি। সূত্রের খবর, লাভরভ বিদেশমন্ত্রী এস জয়শঙ্কর ছাড়াও জাতীয় নিরাপত্তা উপদেষ্টা অজিত ডোভালের সঙ্গেও সাক্ষাৎ করবেন। ২০২১ সালে দু’বার ভারতে এসেছিলেন রাশিয়ার বিদেশমন্ত্রী। এপ্রিলে ভারত সফরে আসার কথা মার্কিন প্রতিরক্ষা সচিব লয়েড অস্টিন এবং বিদেশ সচিব অ্যান্টনি ব্লিনকেনের।

আরও পড়ুন: Russia-Ukraine Peace Talk: অবশেষে নমনীয় পুতিন, ইউক্রেনের কিভ ও চেরনিহিভে সেনাবহর কমাবে রাশিয়া

রাশিয়া-ইউক্রেন ইস্যুতে প্রথম থেকেই নিরপেক্ষ অবস্থান নিয়েছে ভারত। রাষ্ট্রসংঘের নিরাপত্তা পরিষদ এবং সাধারণ বৈঠকে একাধিকবার রাশিয়ার বিরুদ্ধে ভোটদান থেকে বিরত থেকেছে ভারত। পশ্চিমের দেশগুলির আর্থিক নিষেধাজ্ঞার ফলে রাশিয়ার বাণিজ্যিক ব্যবস্থা। ভারতের সঙ্গে এই বিষয়ে কথা বলতে চায় রাশিয়া। রুপি-রুবেল পেমেন্ট সিস্টেম সক্রিয় করা নিয়ে রাশিয়ার বিদেশমন্ত্রী সের্গেই লাভরভ কথা বলতে পারেন ভারতের সঙ্গে।

Russia's Foreign Minister Sergey #Lavrov to pay an official visit to the Republic of India on March 31 – April 1#RussiaIndia pic.twitter.com/6PiQuvJxnE

— MFA Russia (@mfa_russia) March 31, 2022