Russia-Ukraine War: মঙ্গলবার জাতিসংঘের নিরাপত্তা পরিষদে ভাষণ দেবেন ইউক্রেনের রাষ্ট্রপতি জেলেনস্কি

কলকাতা টিভি ওয়েব ডেস্ক: ইউক্রেনে বেসামরিক হত্যাকাণ্ডে তদন্তের স্বার্থে ইউক্রেনের রাষ্ট্রপতি ভলোদিমির জেলেনস্কি মঙ্গলবার জাতিসংঘের নিরাপত্তা পরিষদে ভাষণ দেবেন বলে জানিয়েছেন। সোমবার এক বিবৃতিতে তিনি জানান,  বুচাতে যেখানে রাশিয়ার কাছ থেকে ইউক্রেন ওই শহরটি ফিরিয়ে নিয়েছিল, সেখানে প্রায় ৩০০ জনের বেশি মানুষের মৃতদেহ পাওয়া যায়। এমনকী, বড়ডিয়াঙ্কা-সহ অন্যান্য শহরেও এর থেকে আরও বেশি হতাহতের সংখ্যা থাকতে পারে বলে আশঙ্কা প্রকাশ করেন জেলেনস্কি।

এক ভিডিও বার্তায় জেলেনস্কি বলেন, আমি জোর দিয়ে বলতে চাই যে আমরা সবচেয়ে সম্পূর্ণ, স্বচ্ছ তদন্তে আগ্রহী। যার ফলাফল সমগ্র আন্তর্জাতিক মহলের কাছে ব্যাখ্যা করা হবে। উল্লেখ্য, এদিনের ভাষণে জাতিসংঘের মহাসচিব আন্তেনিও গুতেরেসও উপস্থিত থাকবেন বলে জানা যাচ্ছে।

আরও পড়ুন: Aliah University: আলিয়ার ‘অব্যবস্থার’ তদন্তে নবান্নের নির্দেশ, নভেম্বরেই ইস্তফা দিতে চেয়ে মমতাকে চিঠি উপাচার্যের

সোমবার জেলেনস্কি বুচা শহরে প্রায় আধঘণ্টা ছিলেন। যেখানে রাস্তায় ছড়িয়ে ছিটিয়ে পড়ে রয়েছে মৃতদেহ। এই হত্যাকাণ্ডের জন্য তিনি রুশ সেনাদের দায়ী করেছেন।