Russia-Ukraine War: রুশ বাহিনীর গুলিতে মৃত্যু ইউক্রেনের সাংবাদিকের

কিভ: দু’সপ্তাহেরও বেশি সময় ধরে নিখোঁজ ছিলেন। তাঁর সহকর্মীরা অনেকেই ভেবেছিলেন, হয়ত রুশ বাহিনী বন্দি করেছে চিত্র সাংবাদিক ম্যাকস লেভিনকে। কিন্তু সেই ভাবনা মিথ্যা প্রমাণিত হল। ফের এক সাংবাদিককে হত্যা করল পুতিনের সেনারা। ইউক্রেনের প্রেসিডেন্টের সহযোগী আন্দ্রি ইয়ারমাক এই তথ্য জানিয়েছেন।

টেলিগ্রাম চ্যানেলে ইয়ারমাক বলেন, ‘১৩ মার্চ কিভের সংঘাতপূর্ণ এলাকা থেকে নিখোঁজ হয়েছিলেন লেভিন। ১ এপ্রিল গুটা মেজিগিরস্কা গ্রামের কাছে তাঁর মৃতদেহ পাওয়া গিয়েছে।’ রুশ বাহিনী দুটি গুলি করে হত্যা করেছে লেভিনকে, এমনটাই দাবি করেছে দ্য ইনস্টিটিউট অফ মাস ইনফরমেশন।

৪০ বছরের লেভিনের চার সন্তান রয়েছে। ইউক্রেনীয় এবং আন্তর্জাতিক মিডিয়াতে কাজ করতেন তিনি। ২০১৪ সালে পূর্ব ইউক্রেনে ইউক্রেনীয় বাহিনী এবং রাশিয়া সমর্থিত বিচ্ছিন্নতাবাদীদের মধ্যে লড়াইয়ের সময় বন্দি করা হয় লেভিনকে। যদিও সেবার তিনি পালিয়ে যান। সেই সময় কয়েকশো ইউক্রেন সেনার মৃত্যু হয়েছিল।

আরও পড়ুন: Ukraine air strike: রাশিয়ায় পালটা হামলা ইউক্রেনের, বেলগোরদ শহরে জ্বলছে তেল ডিপো, দেখুন ভিডিয়ো

কয়েকদিন আগে ইউক্রেনের অ্যাটর্নি জেনারেল জানিয়েছিলেন, ইউক্রেনে রাশিয়ার আগ্রাসন নিয়ে খবর করতে গিয়ে এখনও পর্যন্ত ১২ জন সাংবাদিকের মৃত্যু হয়েছে। লেভিনকে ধরে সেই সংখ্যা দাঁড়াল ১৩। ইউক্রেনের অ্যাটর্নি জেনারেল ফেসবুক পেজে জানিয়েছেন, নিহত সাংবাদিকদের মধ্যে আমেরিকা, আয়ারল্যান্ড এবং রাশিয়ার নাগরিক আছেন।

রাশিয়া-ইউক্রেন যুদ্ধ শুরুর পর এক মাসেরও বেশি সময় পেরিয়ে গিয়েছে। দু’পক্ষের প্রতিনিধিরা বেশ কয়েকবার আলোচনার টেবিলে বসলেও এখনও কোনও সমাধান সূত্র মেলেনি। রুশ প্রেসিডেন্ট ভ্লাদিমির পুতিনকে একাধিকবার সরাসরি আলোচনার প্রস্তাব দিয়েছিলেন ইউক্রেনের প্রেসিডেন্ট ভলোদিমির জেলেনস্কি। এখনও সেই আবেদনে এখনও সাড়া দেয়নি রাশিয়া।